Hanna Paulsberg

**Hanna Paulsberg** (født 13. november 1987) er en norsk saksofonist og komponist fra Rygge. Hun er datter av visesanger og tidligere jazztrommeslager Håkon Paulsberg. Paulsberg lever som frilansmusiker med base på Kapp, og er aktuell i band som Hanna Paulsberg Concept, GURLS,  Trondheim Jazzorkester, og Flukten.

## Biografi
Paulsberg startet å spille saksofon som 15-åring, etter å ha hørt en CD med den amerikanske saxofonisten Stan Getz. Året etter begynte hun på musikklinja ved Kirkeparken VGS i Moss, der hun fikk Jørn Winnæss som saksofonlærer. Hun fortsatte videre på Toneheim Folkehøgskole, der hun ble undervist av Anders Lønne Grønseth. Etter Toneheim kom hun inn på Jazzlinja ved NTNU i Trondheim der hun studerte hos blant annet John Pål Inderberg og Eirik Hegdal. I 2019 fullførte hun en master i utøvende jazz ved Norges musikkhøgskole.

Under Jazzfest i Trondheim i 2015 ble Paulsberg utnevnt til NTNU-jazzambassadør 2015–2016. Tidligere ambassadører har vært blant annet Håkon Kornstad, Ola Kvernberg Trio, Håkon Mjåset Johansen og Kirsti Huke. 

Paulsberg har spilt med musikere som Chick Corea, Bobo Stenson, Bugge Wesseltoft, Karin Krog, Marilyn Mazur, Jan Eggum, Svante Thuresson, Jimi Tenor, Georg Riedel og Henning Sommerro. Hun har turnert og spilt i land som Indonesia, Singapore, Madagaskar, Angola, USA, Grønland, Irland, England, Skottland, Finland, Estland og Tyskland med diverse prosjekter. I 2012 ble hun valgt ut som Norges representant i European Youth Jazz Orchestra, og de dro på turné i store deler av Øst-Europa.

I 2016 dro Paulsberg som en del av Trondheim Jazzorkester til New York etter invitasjon fra Chick Corea, og spilte to konserter med han på den legendariske jazzklubben Blue Note. Samme år spilte de konsert på North Sea Jazz Festival i Rotterdam, og i mai 2017 fulgte en turné på norske jazzfestivaler og klubber.

I september 2016 samlet Paulsberg på bestilling fra Nasjonal Jazzscene et lag av musikere som hun skrev musikk for. Bandet bestod av Bobo Stenson(piano), Laura Jurd (trompet), Mats Eilertsen(bass) og Hans Hulbækmo(trommer), og prosjektet ble sendt ut på turné i regi av Nasjonal Jazzscene.

Hun ble tildelt Gammleng-prisen i klassen jazz for 2019.

I 2021 bestilte Jazzfest i Trondheim et bestillingsverk av Paulsberg. Hun hadde samme år blitt spurt om å komponere for Trondheim Jazzorkester, og valgte dermed å slå sammen de to. Resultatet ble et bestillingsverk med GURLS og Trondheim Jazzorkester, som opptrådte på Jazzfest, Mandaljazz, Moldejazz og Sildajazz sommeren 2021. Det ble gjort opptak av konserten i Trondheim, og i 2021 ble dette gitt ut som liveplate. Plata vant Spellemannsprisen i Jazz samme år.

## Hanna Paulsberg Concept

Paulsbergs hovedprosjekt er Hanna Paulsberg Concept og består av musikere hun møtte ved Jazzlinja i Trondheim:
* Trygve Waldemar Fiske - Kontrabass
* Hans Hulbækmo - Trommer
* Oscar Grönberg - Piano
* Hanna Paulsberg - Saxofon og komposisjoner
Bandet var opprinnelig eksamensprosjektet til Paulsberg, og ble startet vinteren 2010.

I oktober 2012 ga HPC ut debutplaten *Waltz for Lilli* på Øra Fonogram, og i februar 2014 kom andreplaten *Song for Josia *ut på samme selskap. I 2016 vekket de Norsk Jazzforums gamle plateselskap ODIN til live igjen med sin tredje plate *Eastern Smiles*, og i oktober 2018 slapp de sin fjerde plate *Daughter of the Sun* med den svenske trompetisten Magnus Broo på samme selskap. Platen ble nominert til Spellemannprisen i jazz 2018.

Kvartetten ble kåret til årets Young Nordic Jazz Comets i 2011. Samme år vant de Trondheim Jazzfestivals talentpris.

## GURLS
Hanna Paulsberg er initiativtaker og låtskriver for trioen GURLS, som opprinnelig bestod av Emilie Nicolas på vokal og Ellen Andrea Wang i tillegg til Paulsberg selv. I 2017 tok Rohey Taalah over rollen som vokalist, og trioen spilte konserter på Maijazz og Oslo Jazzfestival før de gikk i Propeller Studio og spilte inn debutplata, *Run Boy, Run*, som kom ut 16. februar 2018. I 2021 komponerte og arrangerte Paulsberg en konsert for GURLS og Trondheim Jazzorkester som hadde urfremføring under Jazzfest i Trondheim, denne gang med Marianna Sangita Angeletaki Røe som vokalist.  

Trioen varmet opp for a-ha i et utsolgt Oslo Spektrum to kvelder på rad i februar 2018, og opptrådte live på Spellemannprisen samme år.  Debutplaten vant Spellemannsprisen i kategorien jazz i 2018. I 2019 ble de nominert til Bendiksenprisen. I 2022 mottok de Spellemannsprisen i jazz for liveplaten "Oui" med Trondheim Jazzorkester.

## Priser og utmerkelser
* 2008: Tildelt Drømmestipendet
* 2011: Kåret til Young Nordic Jazz Comets 2011 med Hanna Paulsberg Concept
* 2011: Tildelt Jazzfest Talentpris 2011 med Hanna Paulsberg Concept
* 2015: Utnevnt til NTNUs Jazzambassadør 2015
* 2018: Spellemannsprisen i kategorien Jazz med GURLS
* 2019: Tildelt Rolf Gammleng-prisen
* 2020: Tildelt treårige Statens kunstnerstipend for 2020–2022
* 2020: Tildelt Ella-prisen (Oslo Jazzfestivals hederspris) 2020
*2021: Tildelt Spellemannsprisen i kategori Jazz med *Flukten*
* 2022: Tildelt Spellemannsprisen i kategorien Jazz med Trondheim Jazzorkester og GURLS
* 2024: Komponist bak bestillingsverket til Vossa Jazz 2024
* 2025: Tildelt Kongsberg Jazzfestivals store musikerpris 2025
* 2025: Tildelt prisen European Jazz Musician 2025 av Académie du Jazz

## Diskografi

### Med Hanna Paulsberg Concept
*2012: *Waltz for Lilli* (album), Øra Fonogram
*2014: *Song for Josia *(album), Øra Fonogram
*2016: *Eastern Smiles* (album), ODIN
*2018: *Daughter of the Sun* (album), ODIN
*2025: *Himmel over Hav* (album), Grappa

### Med GURLS
* 2018: *Run, Boy, Run* (album), Grappa
* 2022: *Oui* (album), Grappa – med GURLS og Trondheim Jazzorkester

### Med Trondheim Jazzorkester
* 2012: *The Death Defying Unicorn* (album), Rune Grammofon og Stickman Records – med Motorpsycho/Ståle Storløkken og Trondheim Jazzorkester/Trondheimsolistene
* 2014: *Ekko* (album), MNJ Records – med Elin Rosseland og Trondheim Jazzorkester
* 2014: *Lion* (album), ACT – med Marius Neset og Trondheim Jazzorkester
* 2017: *Antropocen* – med SKRAP og Trondheim Jazzorkester (album), Fanfare

### Andre utgivelser
*2008: *Kjellerbandet - Hyllest til Thad Jones*, Normann Records– med Kjellerbandet/Tore Johansen
* 2012: *Kjellerbandet - The Beat Goes On – A tribute to Buddy Rich*, Normann Records
* 2013: *Bror K* - Bror K, Selskapsplater
* 2014: *Ændre sida*, Grammofon – med Håkon Paulsberg
* 2014: *Elevenette*, Øra Fonogram – med Dan Peter Sundland
* 2014: *Snøkorn*, Just for the records – med Thomas Torstrup
*2016: *Trøst for stusslige karer*, Grammofon – med Håkon Paulsberg
*2016: *Scripted Conversations*, AMP Records – med Simen Kiil Halvorsen
*2016: *I eit landskap*, NORCD – med Dag-Filip Roaldsnes Ensemble
*2016: *Reiseliv*, Just for the records – med Torstein Ekspress
* 2017: *Carla. The Fish*, Curling Legs plateselskap – med Espen Rud
*2018: *Atlantis*, Fanfare – med SKRAP
*2019: *Edvard Hoems LIVET*, NORCD
*2019: *We Are The Granddaughters Of The Witches You Didn't Burn*, Jazzland – med FINITY
*2019: *The Moon Doesn't Drink*, Jazzland – med Lyder Øverås Røed
*2020: *If you listen carefully, the music is yours*, Odin Records – med Gard Nilssen Supersonic Orchestra
*2020: *Jazz på Engelsk, Finitys Destiny*, Jazzland – med FINITY
*2020: *A Collection Of Compositions Reflecting A Year In Life* , Smeik Records – med Simen Kiil Halvorsen Scripted Conversations
*2020: *Resonans*, NORCD – med Dag-Filip Roaldsnes Ensemble
*2021: *Velkommen Håp* , Odin Records – med jazzgruppen Flukten
*2024: *Flukten*, Odin Records – med Flukten

## Referanser




## Eksterne lenker
* 
*